Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 5. mája 2009

Materiál číslo: 347/2009

K bodu: Správa o činnosti Okrskovej stanice mestskej polície v Petržalke za rok 2008

Predkladá:					Návrh uznesenia:
				
JUDr. Ján Hanidžiar, v.r.			Miestne zastupiteľstvo Mestskej časti 
veliteľ Os MsP Petržalka 			Bratislava-Petržalka

						berie na vedomie 

Správu o činnosti Okskovej stanice mestskej polície v Petržalke za rok 2008

Spracovateľ:					
JUDr. Ján Hanidžiar
veliteľ Os MsP Petržalka

S p r á v a
o stave verejného poriadku v MČ Bratislava–Petržalka a činnosti
OS MsP Bratislava – Petržalka za rok 2008
________________________________________________________

	 Správa o stave verejného poriadku v MČ Bratislava-Petržalka je predkladaná na základe prijatého uznesenia zo zasadania MZ MČ Bratislava Petržalka. V priebehu roka 2008 Okrsková stanica MsP vo svojej činnosti plnila úlohy, ktoré jej vyplývajú zo Zákona číslo 564/91 Zb., v znení neskorších predpisov. Mestská polícia v zmysle vyššie citovaného zákona je poriadkový útvar pôsobiaci pri zabezpečovaní obecných vecí verejného poriadku, ochrany životného prostredia v obci a plnení úloh vyplývajúcich z prijatých VZN a uznesení Mestského zastupiteľstva hl. m. SR Bratislavy, rozhodnutí primátora hl. m. SR, Všeobecne záväzných nariadení a uznesení Miestneho zastupiteľstva a rozhodnutí starostu MČ Bratislava–Petržalka, ako aj  zastupiteľstiev MČ Jarovce, Rusovce a Čunovo. 
Medzi prvoradé úlohy OS MsP Bratislava Petržalka patrili najmä úlohy v oblasti zabezpečenia verejného poriadku, spolupôsobenia pri ochrane obyvateľov, spolupôsobenie pred ohrozením života a zdravia. Priebežne sme plnili úlohy pri zabezpečovaní ochrany majetku mestských časti a majetku občanov. Dbali sme na ochranu životného prostredia, na dodržiavanie poriadku, čistoty, hygieny v uliciach a iných verejných priestranstvách, aj verejne prístupných miestach. Priebežne sme vyhľadávali a riešili priestupky týkajúce sa priestupkov proti verejnému poriadku. Hlavné úlohy boli určované kompetentnými orgánmi Magistrátu - hlavného mesta SR Bratislavy, ako aj kompetentnými orgánmi MČ Bratislava Petržalka. Uložené úlohy boli plnené priebežne. Ďalšie úlohy boli plnené na základe vyhodnotenia vzniknutej operatívnej situácie. Priebežne boli vyhodnocované a preverované podnety od občanov, zistené poznatky a signály zachytené MsP, ako aj získané informácie z iných zdrojov. V  prípade potreby boli bezodkladne prijímané  adekvátne opatrenia. 

Ak chceme, aby Okrsková stanica MsP Petržalka bola schopná dôkladne plniť  uložené úlohy je potrebné, aby bola akcieschopná. Na akcieschopnosť okrem iného úzko pôsobí organizačná štruktúra MsP, naplnenie tabuľkových miest a stabilizácia personálneho stavu. Dôležitým článkom sú aj organizačné schopnosti riadiacich pracovníkov. S personálnym stavom príslušníkov Okrskovej stanice MsP Petržalka zasa úzko súvisí ich odborná spôsobilosť, spojená s osobnou a miestnou znalosťou. Ďalej je to materiálno-technické vybavenie a pod.   
         
Ak by som mal hodnotiť personálny stav Okrskovej stanice MsP Bratislava Petržalka dochádzam k záveru, že z celkového počtu 35 policajtov máme 17 policajtov, ktorí za svojou prácou dochádzajú do Bratislavy. Z vykonaného rozboru príčiny fluktuácie u OS  MsP Petržalka môžeme konštatovať, že na prvom mieste je to dochádzka do práce mimo bratislavských policajtov. Dochádzajúcim policajtom vzniká cestovaním pomerne veľká časová strata, a pomerne vysoké sú aj výlohy za cestovné. Z tohto dôvodu je snaha dochádzajúcich policajtov nájsť si prácu bližšie k miestu trvalého bydliska i keď za menšie finančné prostriedky. Pre Vašu informovanosť v  roku 2008 odišlo z OS MsP Petržalka celkom 8 policajtov. Z toho dvaja boli dlhodobo 1 rok v stave PN, traja policajti odišli bližšie do miesta svojho trvalého bydliska, dvaja policajti odišli na vlastnú žiadosť ešte v prvom štvrťroku 2008 na inú Okrskovú stanicu MsP v rámci Bratislavy. Jeden policajt odišiel počas skúšobnej doby a prešiel k MV SR.   

V priebehu roka 2008 prišlo na naše pracovisko OS MsP celkom 8 policajtov. V súčasnej dobe máme v personálnom stave, ako som už uviedol celkom 35 policajtov. Z toho sú dvaja riadiaci pracovníci /VOS a Z VOS /, jednu pracovníčku vedieme s kumulovanou funkciou policajt a administratívna pracovníčka a jeden policajt je vedený ako spracovávateľ priestupkov. Troch policajtov evidujeme ako okrskárov v MČ Jarovce, Rusovce a Čunovo, päť pracovníkov máme personálne určených, ako pracovníkov operačnej služby. Na priamy výkon služby v MČ Petržalka nám ostáva 24 policajtov. Každý deň určujeme: do  dennej zmeny dve hliadky a dve hliadky do nočnej zmeny. Podľa počtu čerpania riadnej dovolenky, prípadne PN nám zostáva nepravidelne ešte jedna zmena, ktorú využívame najmä v dennej dobe, nakoľko v tomto čase je nápad priestupkov najväčší. Môžem konštatovať, že tak ako iné OS MsP v Bratislave, ani my nemáme naplnený personálny stav. Personálne počty stavu policajtov na OS v rokoch 2006, 2007 a 2008 sú približne rovnaké. Zaznamenávame rozdiel 
+ - 1 až 2 policajti. Ak sa zamyslíme, že MČ Petržalka má cca 150 000 obyvateľov môžeme otvorene povedať, že tento stav je veľmi nízky. Podľa nášho názoru najideálnejší stav by bol okolo 50 až 60 policajtov.

O doplnenie chýbajúcich stavov policajtov má záujem nielen veliteľstvo Mestskej polície, ale aj vedenie Okrskovej stanice MsP Petržalka, ktoré vyhľadáva a tipuje záujemcov o prácu policajta. Veríme, že i napriek náročnosti pri výberovom konaní budú chýbajúce stavy mestských policajtov doplnené. Jedným z predpokladov záujmu o túto prácu by mohlo byť i prijatie sociálneho programu policajtov mestskej polície, ako náborový príspevok, odchodné, príspevok na bývanie a pod., ktoré zvýšia policajtom mesačný príjem. Hmotná pomoc prichádza aj zo strany Miestneho zastupiteľstva MČ Petržalka a Magistrátu hlavného mesta Bratislavy, ktoré sa snažia riešiť i bytovú otázku policajtov pridelením služobných bytov. 

Pri hodnotení morálneho stavu policajtov MsP Petržalka môžem konštatovať, že čiastočné poklesky boli zaznamenané najmä v súvislosti s ustrojenosťou policajtov. Drobné poklesky boli priebežne riešené veliteľom vo vlastnej kompetencii. Každý podnet, sťažnosti od občana bol odstúpený na veliteľstvo MsP, na oddelenie sťažností, ktoré každú sťažnosť individuálne prešetruje a vyhodnocuje, či nebol porušený zákon, alebo nariadenie. V prípade opodstatnenosti sťažnosti,boli prijímané náčelníčkou MsP opatrenia na odstránenie nedostatkov. V roku 2008 bolo na policajtov našej OS zaslaných 9 sťažností, z ktorých jedna bola vyhodnotená ako opodstatnená. Do budúcna bude potrebné, aby vedenie Okrskovej stanice MsP i naďalej zameriavalo svoju kontrolnú činnosť na dodržiavanie disciplíny u podriadených príslušníkov, na ich vonkajší vzhľad, čistotu, zdvorilosť i slušné vystupovanie voči občanom. Zároveň bude potrebné od nich vyžadovať striktné plnenie uložených úloh a klásť dôraz na výslednosť práce. V konečnom dôsledku by tento vplyv mal získať a upevniť vážnosť MsP vo vzťahu k občanom.

Okrem spomínaného personálneho stavu na kamerovom systéme v roku 2008 pracovali dvaja pracovníci so zníženou pracovnou schopnosťou /ZŤP/. Jeden z týchto pracovníkov v mesiaci september skončil pracovný pomer na vlastnú žiadosť. Čiže ostal nám len  jeden pracovník, ktorého prácu je možno hodnotiť, že je na veľmi dobrej úrovni. Tento pracovník je snaživý, pričom má veľmi dobrú miestnu znalosť, ktorú pri kamerovom systéme v plnej miere využíva.  I napriek tomu, že ide o jedného pracovníka z predloženej štatistiky vidieť, že OS MsP Petržalka má z celej MsP v Bratislave zistených najviac priestupkov pomocou kamerového systému /v priebehu roka evidujeme 1700 udalostí/. Vyhľadané priestupky boli priebežne riešené hliadkovou službou. V priebehu minulého roka v  25 prípadoch, so súhlasom náč. MsP, využil výstupy z kamerového systému aj Policajný zbor SR, ktorý dokumentoval inú trestnú činnosť.
V budúcnosti by sa táto práca mohla ešte viac zlepšiť, nakoľko nám do systému pribudne ďalších 6 nových kamier + dve kamery, ktoré zabezpečil MÚ MČ Petržalka z vlastných zdrojov. Pre Vašu informovanosť, nové kamery budú umiestnené na Hálovej ul., Mánesovo nám., Smolenickej ul., Černyševského ul., Hrobákovej a Žehrianskej ul. Z dvoch spomenutých kamier z MÚ, jedna je už umiestnená na Strečnianskej ul. a druhá bude umiestnená na Blagoevovej ul. Okrem tohto počtu ešte v tomto roku by mali byť dané do prevádzky štyri kamery novo umiestnené v Jarovciach a štyri v Čunove.

Pokiaľ by som mal hodnotiť technickú vybavenosť OS MsP Petržalka, môžem konštatovať, že v stave máme 6 motorových vozidiel, dva malé motocykle, ktoré využívajú najmä okrskári a máme dva reprezentačné motocykle s majákmi. V tomto roku by sme mali dostať ešte jeden motocykel pre okrskára v Rusovciach. Okrem tohto máme dva staršie bicykle, ktoré sú v oprave. V tomto roku ich chceme využiť na cyklohliadky, ktoré budú využívané najmä počas letnej turistickej sezóny na hrádzi okolo Dunaja, v lokalite lesoparku Malý a Veľký Draždiak, v Sade Janka Kráľa a na Tyršovom nábreží. O niečo horšie je to s fotoaparátmi, ktoré majú slabšie parametre. Ich nedostatočná výkonnosť sa prejavuje najmä pri dôkaznej stránke  za zníženej viditeľnosti a v noci. Pri použití blesku je slabo vidieť priestor okolo vozidla, miestami nie je možné identifikovať, kde sa vozidlo nachádza a pod. Nedostatočná fotodokumentácia – dôkazná stránka má za následok, že priestupok musíme bez náležitého vyriešenia uložiť. Obdobné problémy zaznamenávame pri dôkaznej stránke znečisťovania verejného priestranstva výkalmi od psov. Predpokladám, že táto situácia by sa mohla čiastočne zmeniť zakúpením výkonnejšej fotodokumentačnej techniky, s ktorou by bolo možné priblížiť záber, resp. získať dôkaznú stránku z väčšej vzdialenosti. MÚ nám na základe našej žiadosti zakúpil jeden fotoaparát, ktorý už využívame.

Pri vyhodnotení našej činnosti, by som sa chcel zmieniť aj o spolupráci s  OR PZ Bratislava 5. Môžem konštatovať, že spolupráca s riadiacimi príslušníkmi je na požadovanej úrovni. Pri osobných stretnutiach bola venovaná pozornosť najmä koordinácii výkonu služby. Jednania boli vykonané na úrovni veliteľa OS MsP a riaditeľkou OR PZ Bratislava V, riaditeľom Odboru poriadkovej polície i neformálnymi stretnutiami služobných funkcionárov OO PZ pôsobiacich v rámci okresu Bratislava V. Veľmi dobrá spolupráca je aj s OO PZ Juh najmä pri riešení problémov súvisiacich s verejným poriadkom. Dobrá spolupráca je aj  s DI PZ a to najmä v oblasti riešenia problematiky dopravného režimu a dopravných priestupkov. Dúfame, že táto spolupráca bude aj v budúcnosti aspoň na takej úrovni ako je doposiaľ.

V rámci vyššie naznačených pracovných stretnutí išlo o koordinovaný výkon služby hliadok OS MsP a PZ tak, aby boli zabezpečené všetky úlohy na úseku verejného poriadku,  aby neprichádzalo zbytočne k duplicitnému vyčleňovaniu hliadok a pod. Obe zložky si navzájom vymieňali informácie o lokalitách, kde bol zaznamenaný zvýšený nápad trestnej činnosti, respektíve zvýšený počet priestupkov. Na základe vyhodnotených informácií bola problémovým miestam venovaná zvýšená pozornosť, boli prijímané opatrenia vo forme zvyšovania počtu hliadkovej činnosti.
V roku 2008 na základe výmeny informácií bol koordinovaný výkon služby pri ochrane verejného poriadku v rámci letnej turistickej sezóny, najmä v lokalitách Dunajskej hrádze, kúpalisko Matador, Veľký a Malý Draždiak, vodné zdroje v mestských častiach Rusovce a Čunovo, Tyršovo nábrežie i Sad Janka Kráľa. 
Striedavý výkon služby hliadok MsP a PZ bol ďalej využitý v období Veľkonočných sviatkov a v období Sviatku zosnulých, pri zabezpečovaní verejného poriadku v okolí cintorínov v mestských častiach Petržalka, Jarovce, Rusovce a Čunovo. Spoločný výkon hliadok Mestskej polície a Policajného zboru bol vykonávaný najmä pri: zabezpečení verejného poriadku a parkovacieho režimu v sídliskovej časti priľahlej k výstavisku Incheba - Autosalón, CONECO, ZMOS, medzinárodná výstava psov, Vianočné trhy, v Sade J. Kráľa a na Tyršovom nábreží: zabezpečenie leteckej šou Red Bul – Air race, koncerty rockových skupín, ako aj  rôzne iné spoločenské podujatia, ohňostroje, a pod. Okrem týchto prípadov sme úzko spolupracovali pri kontrolách a mapovaní lokalít zdržiavania sa bezdomovcov, pri pátraní po nezvestnej osobe, a osobe v  pátraní. Na základe žiadosti OO PZ Trnávka bol našimi policajtmi zadržaný chovanec DD z Trnávky. Spoločnými silami bolo vykonané monitorovanie okolia štadióna Artmedie Petržalka počas rizikových futbalových stretnutí, pri dopravno – bezpečnostných akciách (začiatok a koniec školského roka), pri kontrole podávania alkoholu mladistvým v reštauračných a pohostinských zariadeniach, ako aj pri kontrole záškoláctva a pod. 

Za hodnotené obdobie možno kladne hodnotiť aj spoluprácu s vedúcimi funkcionármi MÚ MČ Bratislava Petržalka, najmä s p. Ing. Miškaninom, PhD, ktorý pravidelne chodieva na naše pracovné porady, ako aj s pracovníkmi oddelenia územného rozvoja a dopravy, oddelenia životného prostredia, oddelenia nakladania s majetkom a pod. Poukážem aspoň na niektoré spoločne plnené úlohy, napr. bola vykonaná asistencia pri kontrole osôb nachádzajúcich sa v bytoch MÚ na Čapajevovej ul. 3, asistencia pri kontrolách zásobovacích tunelov na Holíčskej a Vígľašskej ul., kde sa zdržiavali bezdomovci. Asistencie pri vykonávaných kontrolách dodržiavania VZN č. 9/06 – dodržiavanie záverečných hodín reštauračných a pohostinských zariadení. Asistencie pri návštevách a kontrolách rôznych priestorov v rámci Petržalky, kde sa zdržiavajú bezdomovci, asistencia pri zabezpečovaní vyznačovania parkovacích miest, osadzovania stĺpikov a pod. Okrem vyššie uvedených činností sme sa podieľali aj na doručovaní rôznych  rozhodnutí a zásielok, ktoré si dotknuté osoby úmyselne nepreberali, alebo sa preberaniu vyhýbali.  

Na požadovanej úrovni sú aj vzťahy so starostami MČ Jarovce, Rusovce a Čunovo. Na základe ich požiadaviek boli priebežne plánované úlohy okrskárom do problematických miest. Išlo najmä o zabezpečovanie jednotlivých poriadaných akcií, prevoz finančných prostriedkov  a pod.

Kladne treba hodnotiť aj spoluprácu okrskárov MsP Petržalka so Základnou školou v Rusovciach, kde v rámci programu „Správaj sa normálne“ boli vykonané viaceré prednášky, s cieľom prevychovávať žiakov v oblasti účastníka cestnej premávky, prevencia proti drogám a inej trestnej činnosti.

Okrem vyššie uvedených prípadov OS MsP plnila úlohy na základe požiadavky MÚ a riaditeľky Slovenskej Pošty. Počas štyroch mesiacov sme vykonávali asistenciu doručovateľovi pošty na Čapajevovu ul. č. 3, kde sa nachádza komplex sociálnych bytov pre neprispôsobivých občanov Petržalky. Dôvodom asistencie bolo neustále fyzické napádanie pracovníka pošty pri doručovaní zásielok.

Výslednosť práce :

V priebehu roka 2008 policajti z Okrskovej stanice MsP Bratislava–Petržalka na území MČ Petržalka riešili 14 909 udalostí. Z toho bolo riešených celkom 12 701 priestupkov. Rozdiel medzi zistenými udalosťami 14 909 a 12 701 riešenými priestupkami je 2209 udalostí, ktoré nemôžeme hodnotiť, ako zistený priestupok, alebo trestný čin. Tu sú evidované nepravdivé oznamy na tiesňovú linku 159 a priame oznamy na OpS OS MsP Petržalka. Tieto podnety však boli v plnej miere preverované a bola im venovaná pozornosť ako pravdivým oznamom.
       
Ako som už uviedol v roku 2008 sme riešili 12 701 priestupkov. Z toho bolo riešených formou dohovoru 3 951 priestupkov, čo je cca 31,10 %. Uložením blokovej pokuty sme realizovali 7 080 priestupkov. Jedna pokuta bola platená peňažnou poukážkou.  322 prípadov bolo riešené objasňovaním, 426 priestupkov bolo spracovaných oznámením inému orgánu /išlo o priestupky, ktoré MsP nebola kompetentná riešiť - poškodené dopravné značky a dopravné zariadenia, chýbajúce kanalizačné poklopy a pod./, tieto priestupky boli odstúpené na MÚ Petržalka, Jarovce, Čunovo a Rusovce. Ďalšie priestupky boli odstúpené na OR PZ Dopravné inšpektoráty v rámci SR, jednalo sa najmä o parkovanie na chodníkoch – bránenie v priechodnosti chodcom, parkovanie na priechodoch pre chodcov, bránenie vo výjazde a pod. 67 udalostí nebolo možné riešiť, nakoľko sa nejednalo o priestupok /napr vraky motorových vozidiel/, 55 priestupkov bolo odložených, nakľko nebolo možné preukázať, že sa skutok stal – nedostatočná fotodokumentácia, alebo nevyhotovená fotodokumentácia na 506 priestupkov bola vypracovaná správa o výsledku objasňovania a postúpená správnemu orgánu /Obv. Úrad Bratislava, Hlavnému mestu SR Bratislava a Dopravnému inšpektorátu OR PZ Bratislava V/,  273 priestupkov bolo ukončené uložením, nakoľko nebol zistený priestupca.
V priebehu roka 2008 OS MsP udelila 7 080 blokových pokút na sumu 1.967 900 Sk. Z toho bolo pre MČ Petržalka udelených 2 248 pokút v sume za 619 300 Sk a pre hl. mesto SR 4 832 pokút v sume za 1.348 600 Sk.
V súvislosti s priestupkami proti bezpečnosti a plynulosti cestnej premávky sme riešili 5 317 priestupkov. Z tohto počtu sme 759 priestupkov riešili formou dohovoru. 4. 084 priestupkov sme riešili blokovou pokutou v sume 1 289 200 Sk. Jeden priestupok bol riešený zaplatením pokuty formou peňažnej poukážky. U 30 priestupkov bolo začaté objasňovanie, 164 bolo spracovaných oznámením inému orgánu, 20 priestupkov ostalo nedoriešených a prešli do nového roka 2009, 34 priestupkov bolo odložených z dôvodu nedostatočnej fotodokumentácie, na 205 priestupkov bola vypracovaná správa o výsledku objasňovania a zaslané správnemu orgánu /OR PZ DI/ a 20 priestupkov bolo uložených z dôvodu neznámeho priestupcu.
Štyri priestupky boli riešené na úseku podnikania. Z toho 2 priestupky boli riešené dohovorom a 2 priestupky správou z objasňovania
V súvislosti s porušením VZN sme riešili 6 746 priestupkov. 2 745 priestupkov bolo riešených dohovorom,  2 890 priestupkov bolo riešených blokovou pokutou v celkovej sume 644 000 Sk.  275 priestupkov bolo riešených začatím objasňovania, 243 priestupkov bolo riešených oznámením inému orgánu poklopy, značky vraky, 88 priestupkov bolo odložených, nakoľko chybal dôkazový materiál, na 252 priestupkov bola vypracovaná správa o výsledku objasňovania a 253 priestupkov bolo uložených /napr. nezistený priestupca § 60 odst. 1 písm b. Zák. SNR č. 372/ 90 Zb. o priestupkoch/.
626 priestupkov bolo riešených proti verejnému poriadku § 47 zákona č. 372/90 /rušenie nočného kľudu, zaujatie ver. priestranstva, neuposlúchnutie výzvy VČ a pod./ Z toho 444 priestupkov bolo riešených dohovorom, 106 blokovou pokutou,  4 priestupky boli riešené proti občianskemu spolunažívaniu a 3 priestupky proti majetku. /poškodené dopravné značky a pod./

Počas roka sme osadili celkom 1965 technických zariadení na zabránenie odjazdu motorových vozidiel /papuče/. 

Odťahy motorových vozidiel - od doby podpísania zmluvy s odťahovou službou Ister so sídlom na Bazovej ul. v Bratislave t. j. od 16. 6. 2008  do 31. 12. 2008 bolo teritória MČ Petržalka odtiahnutých celkom 9 osobných motorových vozidiel.  
Ak hodnotíme odstraňovanie motorových vozidiel z vyhradených parkovísk, môžeme konštatovať, že veľký problém je v nedostatočnom vodorovnom dopravnom značení vyhradených parkovacích miest. Aj keď na prvý pohľad sa javí vodorovné značenie V 10d /parkovacie miesto s vyhradeným státím/ ako doplnkové značenie k dopravnej značke IP 16 /parkovacie miesta s vyhradeným státím/. Spomenutá vodorovná značka V 10d je veľmi dôležitá na určenie hraníc vyhradeného parkovacieho priestoru. Vyznačenie vyhradeného priestoru je dôležité nielen pre majiteľa vyhradeného boxu, ale aj pre iného vodiča motorového vozidla, ako aj pri rozhodovaní policajta MsP o odťahu. Hranice – rozmery vyhradeného parkoviska nie sú v cestnom zákone stanovené. Obdobná situácia nastáva v zimnom období. Po napadnutí snehu ostávajú parkovacie boxy neočistené, to zn. že ich vodorovné značenie je neviditeľné. Vyhradené parkovisko musí byť označené zvislou dopravnou značkou IP 16, kde môže byť umiestnený dodatkový text s tabuľkou E 12, 13. Pri odťahu sa vyžaduje, aby bola viditeľná aj upresňujúca vodorovná dopravná značka V 10d, ktorá určuje hranice vyznačeného parkovacieho priestoru. Ak nie je vodorovné značenie viditeľné, sú problémy s dokazovaním, že vozidlo bolo odtiahnuté z vyhradeného priestoru. Pokiaľ nebude zrejmé, kde sa nachádza priestor vyhradeného boxu, MsP nebude odťahy vykonávať, nakoľko by mohlo dôjsť k neoprávnenej majetkovej ujme majiteľovi odtiahnutého vozidla. Ďalší problém nastáva v zadokumentovaní a získaní dôkaznej stránky voči priestupcovi. V prípade akýchkoľvek pochybností, alebo nepreukázaní priestupku súd logicky rozhodne v prospech sťažovateľa. Následne  policajtovi MsP, ktorý dal pokyn na odtiahnutie vozidla sú zosobňované súdne trovy, pokuta a výlohy za odtiahnutie vozidla. 
Pre Vašu informovanosť postup pri odťahu vozidiel z MČ Petržalka je nasledovný, v prípade požiadavky na odťah vozidla/ bránenie vo výjazde, z vyhradeného parkovacieho boxu a pod./ ide na miesto hliadka OS MsP Bratislava Petržalka, ktorá zhodnotí situáciu na mieste. Ak vozidlo spĺňa podmienky odťahu, je volaný pracovník OpS Staré Mesto, ktorý zabezpečuje odťahovú službu s pracovníkom MsP, ktorý je za odtiahnutie vozidla zodpovedný. 
V  priebehu hodnoteného obdobia k samotnej  činnosti odťahovej služby neboli vážnejšie výhrady.    

Okrem vyššie uvedených  OS MsP Petržalka plnila aj úlohy pri zabezpečovaní ochrany chránených objektov, ktoré sú napojené na pult centralizovanej ochrany. V priebehu roka sme evidovali celkom 278 výjazdov. Tri prípady sme evidovali ako ostré v ostatných prípadoch išlo o zlú manipuláciu s kódovacím zariadením a technické závady. V troch prípadoch bol napadnutý objekt. 

Pokiaľ by sme mali hodnotiť plnenie úloh MsP Petržalka z pohľadu VZN, môžeme konštatovať, že dôraz v rámci hliadkovej činnosti sme kládli najmä na plnenie úloh vyplývajúcich zo VZN 1/01 o čistote verejného priestranstva, v priebehu roka bolo riešených 702 priestupkov a 163 priestupkov za znečisťovanie kontajnerových stojísk, 13 priestupkov sme riešili v súvislosti v vylepovaním plagátov a reklamných letákov. Počas hodnoteného obdobia hliadky MsP na teritóriu MČ Petržalka našli 214 vrakov. Zo všetkých nájdených vrakov bola vyhotovená fotodokumentácia a spracované záznamy, ktoré boli priebežne odstupované na priame vybavenie MÚ MĆ Petržalka.

Vyhodnotením plnenia úloh v súvislosti s VZN MČ Bratislava Petržalka č. 1/2008 ktorým sa upravujú niektoré podmienky držania psov na území MČ Bratislava Petržalka a VZN hl. mesta SR Bratislavy číslo 6/2003, ktorým sa upravujú podmienky vodenia psov na území hlavného mesta SR Bratislavy bolo v priebehu roka 2008 riešených 611 priestupkov, so zameraním sa na znečisťovanie verejného priestranstva, zákaz vstupu so psom, zákaz voľného pohybu a registračné známky. Tu by som upozornil, že oproti roku 2007 je pokles riešených priestupkov o 856 prípadov. Ide o neskreslený výsledok, pri ktorom pokles vidíme v neriešení priestupkov voľného pohybu psa.  
V priebehu vykonávaných kontrol na dodržiavanie vyššie uvedených VZN sme sa vo viacerých prípadoch stretli s námietkami občanov, ktorí naznačovali rozpor v označovaní priestoru voľného pohybu psov podľa zákona č. 282/2002 a VZN 1/2008. VZN označujú priestory, kde je voľný pohyb psa povolený /značenie značkou „voľný pohyb psov“/ z toho vyplýva, že na ostatných miestach je voľný pohyb psa zakázaný. Zákon 282/2002 § 5 odst. 1a. Obec môže VZN vymedziť miesta, kde je voľný pohyb psa zakázaný, ale v odseku 2 vymedzuje, že miesta, kde je voľný pohyb psa zakázaný, musia byť viditeľne označené.

Podozrenie z vyššie uvedeného nesúladu VZN 1/2008 a zákonom 282/2002, ktorý je vyššej právnej sily bol konzultovaný s Okresnou prokurátorkou Mgr. Kelleovou, s p. prednostom Ing. Miškaninom, s p. zástupcom starostu Mgr. Kováčom aj niektorými ďalšími poslancami MČ Petržalka. Z tohto dôvodu MsP nekontroluje a nepostihuje voľný pohyb psov na verejných neoznačených priestranstvách.

Naznačenie rozporných časti právnych noriem :

A. VZN 1/08 v § 5 odst. 1  hovorí „Voľný pohyb psa je povolený na vyhradených miestach, ktorých zoznam je uvedený v prílohe č. 2 a mapa-. príloha č. 2 a. Miesto, na ktorom je voľný pohyb psa povolený, je viditeľne označený značkou „Voľný pohyb psov“   vzor je v prílohe. č. 4.
B. VZN č 6/2003 v § 3 odst. 3 hovorí „psa možno vodiť na verejné priestranstvo a na miesta, kde je voľný pohyb psa zakázaný len na vôdzke, uviazanej na obojku, alebo na prsnom postroji“  atď. 
C. Zákon č. 282/2002 Z.z., ktorým sa upravujú niektoré podmienky držania psov v § 5 odst.1 sa píše „ Obec môže VZN vymedziť miesta, kde je „
a/.    voľný pohyb psa zakázaný,
b/.    vstup so psom zakázaný.
v § 5 odst. 2 je však uvedené, že miesta vymedzené podľa odseku 1 musia byť viditeľne označené

VZN 2/1997 o zákaze požívania alkoholických nápojov na verejných priestranstvách v MČ Bratislava Petržalka. V tejto oblasti bolo celkom riešených 1420 priestupkov. Ide o špecifický fenomén, ktorý je väčšinou spojený s problematikou bezdomovcov. Porušovanie tohto VZN bolo vo veľkej miere riešené formou dohovoru, nakoľko tieto osoby nemajú u seba takmer žiadne finančné prostriedky. Veľká časť z týchto osôb nemá ani len trvalé bydlisko, alebo sa v trvalom bydlisku dlhodobo nezdržujú. 

VZN 4/06 Pyrotechnika - riešených bolo 33 priestupkov a to najmä v období vianočných sviatkov a Nového roka. Priestupcami boli väčšinou maloleté osoby, alebo osoby v blízkom veku mladistvého, z tohto dôvodu sme sa pri riešení týchto priestupkov zamerali najmä na prevenciu.

VZN č. 5/00 o starostlivosti o verejnú zeleň na území MČ Bratislava Petržalka. Celkom bolo riešených 3510 priestupkov, za ktoré boli uložené pokuty vo výške 463 800 Sk. Pri riešení týchto priestupkov sme zaznamenali značné problémy so zisťovaním priestupcov, nakoľko často dochádzalo k neprevzatiu predvolaniek, v mnohých prípadoch využívali medzeru v zákone o priestupkoch tzv. odopretie podania vysvetlenia, alebo nedostavenie sa na prejednanie priestupku. Situácia sa zlepšila prijatím zákona NR č. 8/2009 Z.z – zákon o cestnej premávke. Tu bola rozšírená právomoc MsP, môžu sa zakladať imobilizéry aj na chodníky a zeleň. Zistené priestupky môžeme takto riešiť priamo na mieste. Taktiež tu bola vylúčená možnosť odopretia podania vysvetlenia kto s vozidlom jazdil, resp. dopustil sa priestupku a pod.

VZN č. 9/2006 o pravidlách času predaja v obchode a času prevádzky služieb v živnostenskom podnikaní. V súvislosti s nedodržiavaním záverečných hodín v pohostinských a reštauračných zariadeniach bolo v priebehu roka 2008 zistených a riešených celkom 58 priestupkov. 50 priestupkov bolo riešených v blokovom konaní na mieste a 8 priestupkov bolo odstúpených na priame riešenie MÚ Oddeleniu podnikateľských činnosti, nakoľko udelenie pokuty nespĺňalo svoj účel. /opakované porušenia VZN /.
  
Aj keď výsledky práce MsP hodnotíme pozitívne, nemôžme sa uspokojiť so stavom verejného poriadku, predovšetkým so stavom okolo kontajnerových stojísk, kde sa nachádza rôzny odpad, s výskytom nepovolených skládok veľkorozmerového odpadu, so znečisťovaním verejného priestranstva exkrementami od psov, parkovaním vozidiel na verejnej zeleni a pod. V budúcnosti budeme našu činnosť orientovať najmä do spomenutých problematík v spolupráci s vedením MČ Bratislava–Petržalka a hľadať účinejšie spôsoby, ktoré pomôžu situáciu zlepšiť. 

V závere môžeme konštatovať, že Mestská polícia je v podvedomí občanov zapísaná ako celodenná služba. Svedčia o tom aj počty telefonátov so žiadosťou o poskytnutie pomoci na tiesňovú linku 159 /2037 telefonátov/ a  791 telefonátov priamo na OpS Okrskovej stanice MsP Petržalka. Vedenie, ale aj policajti OS MsP Bratislava–Petržalka urobia všetko pre to, aby sa občania na území mestskej časti Petržalka cítili ešte bezpečnejšie. Budú dbať na to, aby narušitelia verejného poriadku boli v súlade s platnými právnymi normami primerane potrestaní. Toto predsavzatie však môžeme úspešne realizovať len za aktívnej pomoci občanov a koordinovaného postupu všetkých zainteresovaných subjektov.  

          Veliteľ OS MsP Bratislava–Petržalka
                                                       JUDr. Ján Hanidžiar

Prílohy:      1. Štatistické prehľady z roka 2008
                  2. Tabuľkový prehľad o činnosti OS MsP  za rok 2007